OBH 8970/1997.
Az állampolgári jogok országgyűlési biztosának jelentése
Előadó: dr. Horváth Judit

A vizsgálat megindítása

A panaszos, leánya ügyében fordult az állampolgári jogok országgyűlési biztosához. Sérelmezte, hogy leánya gyermeknevelési támogatás iránti kérelmét az állandó lakóhelye szerinti, VII. kerületi Önkormányzat jegyzője elutasította.
Az Alkotmány 70/E. § (1) bekezdésében rögzített szociális biztonsághoz való jog érintettsége miatt  a vizsgálat 1997. december 3-án megindult. Megkeresésemre a VII. kerületi Polgármesteri Hivatal jegyzője határidőben válaszolt.

A megállapított tényállás

A panaszos leányának állandó lakóhelye a VII. kerületben van, három gyermekével együtt azonban szülei házában tartózkodik Érden. Az elvált férj lakik jelenleg a VII. kerületi lakásban, akinek kényszerkiköltöztetése várható. Az apa gyermektartást nem fizet, a lakás az anyát és a három gyermeket illeti meg a bíróság döntése alapján. Megélhetésük miatt az anya munkát vállalt, de emiatt egy hónapban kétszer tud találkozni gyermekeivel. Az anya gyermeknevelési támogatás iránti kérelmét  a VII. kerületi jegyző elutasította. Fellebbezésére a II. fokú hatóság az első fokú határozatot helybenhagyta. Az indokolás szerint az anya nem lakik életvitelszerűen az állandó lakóhelyén, ezért az első fokú hatóság a tartózkodási hely szerint illetékes polgármesteri hivatalt kereste meg és kért információkat. A környezettanulmány és az általános iskolától kapott vélemény azt igazolta, hogy a gyermekek gondozását, felügyeletét a nagyszülők látják el. A gyermeknevelési támogatás feltétele, hogy az anya saját háztartásában nevelje gyermekeit. Nem adható  ilyen támogatás, ha az anya napi négy órát meghaladóan munkaviszonyban áll. Az anya fellebbezésében előadta, hogy  jelenleg is dolgozik, fenti óraszámot meghaladó időben.

A vizsgálat megállapításai

A szociális igazgatásról és szociális ellátásokról szóló  1993. évi III. tv. 27. § (1) bekezdése kimondja, hogy gyermeknevelési támogatásra jogosult az az anya, nevelőanya, – illetve külön kormányrendeletben meghatározott esetben az az apa, nevelőapa – aki saját háztartásában otthon három vagy több kiskorút nevel, feltéve, hogy a családban a családi pótlékról és a családok támogatásáról szóló törvényben meghatározott módon számított egy főre jutó havi nettó jövedelem nem haladja meg a gyermekgondozási segélyre való jogosultság szempontjából irányadó értékhatárt.
A (3) bekezdés szerint nem állapítható meg a gyermeknevelési támogatás, illetve a megállapított támogatás folyósítását meg kell szüntetni, ha
c) a jogosult munkaviszonyban, közszolgálati jogviszonyban, közalkalmazotti jogviszonyban, szolgálati jogviszonyban, szövetkezeti tagként, munkaviszony jellegű jogviszonyban áll, és emellett munkaideje a napi 4 órát meghaladja;
d) a jogosult a c) pontban említett jogviszonyokon kívül olyan más kereső tevékenységet folytat, amelynél a munkavégzés nem otthon történik;
e) a támogatásban részesülő gyermeknevelési kötelezettségeit nem teljesíti;
A vizsgálat megállapította, hogy az eljáró hatóságok  az 1993. évi III. tv. előírásainak megfelelően, megalapozott határozatot hoztak. Az anya nem a saját háztartásában neveli a gyerekeket, gondozásukat nem ő, hanem a nagyszülők látják el. Az anya napi négy órát meghaladóan munkaviszonyban áll. Mindezek alapján nem jogosult a gyermeknevelési támogatásra.
A VII. kerületi Önkormányzat Szociális és Gyermekvédelmi Központja írásban felkérte az anyát, hogy keresse fel a hivatalt, mert a bekövetkezett jogszabályi változások esetlegesen kedvező lehetőséget biztosítanának az anyának. Az anya január 12-én nyújtott be kérelmet az új támogatási forma - a gyermekvédelmi támogatás - iránt. Jelenleg folyik az eljárás.
A fentiek alapján a vizsgálat megállapította, hogy az eljáró VII. kerületi Önkormányzat jegyzője azzal, hogy az anya gyermeknevelési támogatás iránti kérelmét elutasította, nem okozott alkotmányos visszásságot. Döntése megalapozott volt, a vonatkozó jogszabályoknak megfelelt. 
Mivel az ügyben alkotmányos visszásság nem történt, ajánlással nem élek.

Budapest, 1998. január 27.

Gönczöl Katalin